b'\n_START_ARTICLE_\nKamparas\n_START_PARAGRAPH_\nKamparas \xe2\x80\x93 aromatinio kvapo bespalvi\xc5\xb3 kristal\xc5\xb3 pavidalo med\xc5\xbeiaga, \xc4\xafeinanti \xc4\xaf daugelio eterini\xc5\xb3 aliej\xc5\xb3 sud\xc4\x97t\xc4\xaf, terpenoidas, turintis chemin\xc4\x99 formul\xc4\x99 C\xe2\x82\x81\xe2\x82\x80H\xe2\x82\x81\xe2\x82\x86O. Gamtin\xc4\x97s kilm\xc4\x97s kamparas randamas nuolat \xc5\xbealiuojan\xc4\x8diame kampariniame cinamone (Cinnamomum camphora), augan\xc4\x8diame Azijoje, daugiausiai Sumatroje, Borneo, Taivane, taip pat kamparmedyje (Dryobalanops), okotijose (Ocotea usambarensis). Daugiausiai kamparo kaupiasi medienoje ir \xc5\xa1aknyse. Sintetinis kamparas gaunamas i\xc5\xa1 baltegl\xc4\x97s sak\xc5\xb3 ir terpentino._NEWLINE_Pla\xc4\x8diai naudojamas medicinoje  kaip antiseptin\xc4\x97, tonizuojanti, nerv\xc5\xb3 spazmus mal\xc5\xa1inanti priemon\xc4\x97. I\xc5\xa1 jo aliejaus gaminami preparatai, kurie naudojami kv\xc4\x97pavimo tak\xc5\xb3 ligoms, per\xc5\xa1alimams gydyti, taip pat kaip skausmo mal\xc5\xa1inamoji priemon\xc4\x97. Kamparas pasi\xc5\xbeymi baktericidin\xc4\x97mis ir dezinfekuojamosiomis savyb\xc4\x97mis, turi refleksin\xc4\xaf poveik\xc4\xaf vartojant \xc4\xaftrynimams, gerina kraujo apytak\xc4\x85 ir gaivina od\xc4\x85. Vartojamas lokaliai kamparas dirgina odoje esan\xc4\x8dias juntam\xc5\xb3j\xc5\xb3 nerv\xc5\xb3 gal\xc5\xabnes, tod\xc4\x97l i\xc5\xa1siple\xc4\x8dia odos ir po ja esan\xc4\x8di\xc5\xb3 audini\xc5\xb3 kraujagysl\xc4\x97s, toje vietoje ger\xc4\x97ja kraujotaka ir med\xc5\xbeiag\xc5\xb3 apykaita. Preparatas tinka ma\xc5\xbeinti raumen\xc5\xb3, s\xc4\x85nari\xc5\xb3 skausm\xc4\x85, slopinti u\xc5\xbedegim\xc4\x85, skatinti u\xc5\xbedar\xc5\xb3 traum\xc5\xb3 gijim\xc4\x85. Paprastai kamparas vartojamas i\xc5\xa1ori\xc5\xa1kai. Gaminami \xc4\xafvair\xc5\xabs tepalai, linimentai (vaistini\xc5\xb3 med\xc5\xbeiag\xc5\xb3 mi\xc5\xa1iniai su aliejais), milteliai, spiritai._NEWLINE_Kamparo med\xc5\xbei\xc5\xb3 \xc5\xbeiev\xc4\x97 ir lapai naudojami kamparo smilkal\xc5\xb3 gamybai. \xc5\xa0i\xc5\xb3 smilkal\xc5\xb3 kvapas yra gana aitrus, ta\xc4\x8diau vertinamas, nes padeda susikaupti, tonizuoja, teikia energijos.\n_START_SECTION_\nIstorija\n_START_PARAGRAPH_\nSenov\xc4\x97s Egipto medicinos traktatuose apra\xc5\xa1yta gydomoji kamparo galia - j\xc4\xaf nuo \xc4\xafvairi\xc5\xb3 lig\xc5\xb3 gydymui \xc5\xbemon\xc4\x97s naudojo nuo sen\xc5\xb3 laik\xc5\xb3: gyd\xc4\x97 \xc5\xbeem\xc4\x85 kraujo spaudim\xc4\x85, vartojo gaivinimui ar prasid\xc4\x97jus epidemijoms. Senov\xc4\x97s gydytojai pacientams pabr\xc4\x97\xc5\xbedavo, kad jie nesirgs ir d\xc5\xbeiaugsis gyvenimu tuomet, jei \xc5\xa1alia nam\xc5\xb3 augins kamparo med\xc4\xaf. Naudojo aromaterapijoje. Kamparo smilkalus senov\xc4\x97je vartojo organizmo valymui nuo toksin\xc5\xb3, o patalpas \xe2\x80\x93 nuo kenk\xc4\x97j\xc5\xb3 vabzd\xc5\xbei\xc5\xb3, dvasi\xc5\xb3, neigiamos energijos.'